**Matthias Georg Monn**, døpenavn *Johann Georg Mann*, (1717–1750) var en innflytelsesrik østerriksk komponist, organist og musikkpedagog i overgangen mellom barokken og wienerklassisismen, en periode som kalles den *wienske førklassisismen* (ca. 1730 til 1760).

Liv
---

Monn var sønn av kusken Jakob Mann og Katharina Päsching. Døpenavnet ble endret, sannsynligvis for å unngå forveksling med broren Johann Christoph (1726?–1782) som også var musiker og komponist.

Monn var i ung alder korgutt i Klosterneuburg ved Wien, seinere fikk han organistpost på samme sted, og tidligst fra 1738 var han førsteorganist ved *Karlskirche* i Wien. Stort mer er ikke dokumentert om livet hans.

Monns helse var svak hele livet og han døde av en *«Lungl-Defect»*, sannsynligvis tuberkulose, bare 33 år gammel.

Musikkhistorisk betydning
-------------------------

Ved siden av Georg Christoph Wagenseil, Leopold Mozart, Josef Starzer og andre samtidige komponister, dannet Monn en skole av østerrikske komponister som hadde studert kontrapunktikken til Johann Sebastian Bach og Johann Joseph Fux, men som også gjennomførte stilskiftet fra barokken til rokokkoens mindre stringent oppbygde og mer elegante musikk. 

Monn og Wagenseil bygde ut sidetemaet og gjennomføringsdelen, noe som peker fram mot sonatesatsformen, og som ble en en viktig forutsetning for den første wienerskolen. Senere perfeksjonerte brødrene Michael og Joseph Haydn disse musikalske virkemidlene.

Verk og autensitetsproblem
--------------------------

Verklista til Monn omfatter seksten symfonier, flere strykekvartetter, sonater, messer og verk for fiolin og cembalo eller pianoforte. 

Autensiteten til Monns verk er ikke sikkert fastslått, da nesten alle er bevart som avskrifter fra 1780-årene og derfor kan stamme fra broren Johann Christoph Monn. Det er ikke en gang sikkert fastslått at «Johann Georg Mann», født 1717, faktisk er den samme personen som organisten Matthias Georg Monn som døde i 1750.

Arnold Schönberg transkriberte et av Monns cembaloverk for cello og gav det en fri bearbeiding.

Referanser
----------

1. 1 2   Gemeinsame Normdatei, besøkt 3. mai 2014[Hentet fra Wikidata]
2. 1 2   Hrvatska enciklopedija, Hrvatska enciklopedija-ID 41698[Hentet fra Wikidata]
3. ↑   Discogs, Discogs artist-ID 983825, besøkt 9. oktober 2017[Hentet fra Wikidata]
4. ↑   International Music Score Library Project, oppført som Georg Matthias Monn, IMSLP-identifikator Category:Monn,\_Georg\_Matthias, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 15. desember 2014[Hentet fra Wikidata]
6. ↑   Autorités BnF, data.bnf.fr, besøkt 10. oktober 2015[Hentet fra Wikidata]
7. 1 2   Mann, Mathias Georg (BLKÖ)[Hentet fra Wikidata]
8. ↑   Gemeinsame Normdatei, besøkt 31. desember 2014[Hentet fra Wikidata]

Kilder
------

* Ingrid Schubert: «Monn (Mann), Brüder» i *Oesterreichisches Musiklexikon*. Onlineutgaven, Wien 2002 ff. ISBN 3-7001-3077-5.
* Constantin von Wurzbach: «Mann, Mathias Georg.» I *Biographisches Lexikon des Kaiserthums Oesterreich.* 16. Del. Kaiserlich-königliche Hof- und Staatsdruckerei, Wien 1867, s. 378 f. (Innscanning).
* (de) Uwe Harten: «Monn, Mathias Georg.» I *Neue Deutsche Biographie* (NDB). Bind 18, Duncker & Humblot, Berlin 1997, ISBN 3-428-00199-0, s. 38 f. (digitalisering).

Eksterne lenker
---------------

* (en) Fritt tilgjengelige noter av Monn i International Music Score Library Project
* *Matthias Georg Monn (1717-1750)*. Verk sortert etter musikkform, klassika.info

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Deutsche Biographie **·** Österreichisches Musiklexikon **·** Encyclopædia Universalis **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE **·** CiNii **·** MusicBrainz **·** Discogs **·** AllMusic
 |